霜降木落獨松柏蒼然顔色愈好因和淵明榮木篇以見意
作者：李綱
朝代：宋

paragraphs: 采采榮木，春華于兹。
及爾素秋，風霜瘁之。
寒暑代謝，榮枯有時。
改柯易葉，翩其隕而。
蒼蒼松柏，擢榦蟠根。
風霜雖厲，秀色長存。
君子進德，以道爲門。
歲寒時艱，節義彌敦。
惟天於余，賦此拙陋。
材不趨新，學惟求舊。
黽勉夙夜，其何能富。
屢冒艱危，內省不疚。
先公有訓，豈敢失墜。
敬慎威儀，聖言是畏。
鉛刀雖鈍，駑馬希驥。
一割之功，十駕而至。